DA Den Europæiske Unions Tidende CE 84/102

(2004/C 84 E/0140)

SKRIFTLIG FORESPØRGSEL E-3822/03

af Miquel Mayol i Raynal (Verts/ALE) til Kommissionen

(12. december 2003)

Om: Alvorlige negative indvirkninger på levesteder og arter af fællesskabsinteresse på Mallorca

Mallorcas nuværende regionale regering (Consell de Mallorca) har besluttet at ændre den overordnede plan for vejanlæg. Denne ændring indebærer anlæg af en motortrafikvej (Inca — Manacor), to motorveje (Inca-Sa Pobla og Lluc major), udvidelse med et tredje spor af motorvejen Palma — Inca og udvidelse af en anden omfartsvej ved Palma. Denne ændring er offentliggjort i Boletín Oficial de las Islas Baleares, nr. 141 af 11. oktober 2003.

Nogle af disse projekter vil have en meget alvorlig indvirkning på naturlige levesteder af fællesskabsinteresse som defineret i Bilag I og II til Rådets direktiv 97/62/EF af 27. oktober 1997 om tilpasning til den tekniske og videnskabelige udvikling af Rådets direktiv 92/43/EØF om bevaring af naturtyper samt vilde dyr og planter (1), herunder vilde olivenlunde (olea ceratonion, Natura 2000 — kode 9320), stenege (quercion ilicis, kode 9340) og dyre- og plantearter af fællesskabsinteresse som middelhavsskildpadden (testudo hermanni) og visse insekter (cerambyx cerdo). Det må bemærkes, at der i visse tilfælde er tale om levesteder, der er beskyttet i henhold til regionale bestemmelser. Der bør også henvises til den vigtige biologiske mangfoldighed, som disse levesteder byder på både hvad angår planter og dyr, hvoraf mange er opført på Spaniens liste over truede arter (Catálogo Nacional de Especies Amenazadas — kongelig dekret 439/90 af 30. marts). Visse af de berørte stenege- og olivenlunde er de sidste, der er tilbage i det centrale Mallorca.

Ændringen omfatter imidlertid ikke udarbejdelse af en miljøkonsekvensvurdering, på trods af de alvorlige landskabsmæssige, miljømæssige samt sociale og økonomiske indvirkninger, herunder ødelæggelsen af et stort landdistrikt, som planen vil medfører.

Har Kommissionen kendskab til denne plan og dets eventuelle indvirkninger på levesteder og arter af fællesskabsinteresse?

Deler Kommissionen den opfattelse, at visse af disse levesteder burde opføres på listen over steder af fællesskabsinteresse?

Hvilke foranstaltninger agter Kommissionen i givet fald at træffe?

Svar afgivet på Kommissionens vegne af Margot Wallström

(3. februar 2004)

Det ærede medlem gør opmærksom på de negative miljøvirkninger af den ændring af vejanlægsplanen for Mallorca, som øens lokalregering, Consell de Mallorca, påtænker, og på, at der i den forbindelse ikke er foretaget en vurdering af virkningerne for miljøet.

Kommissionen vil for det første henvise til sine nylige svar på forespørgsel E-3346/03 fra det ærede medlem (2) og forespørgsel E-3865/03 fra Marie Anne Isler Béguin (3) ligeledes vedrørende denne ændring af vejanlægsplanen for Mallorca i den selvstyrende region Balearerne i Spanien.

I disse svar forklarede Kommissionen, at Parlamentets og Rådets direktiv 2001/42/EF af 27. juni 2001 om vurdering af bestemte planers og programmers indvirkning på miljøet (4) ikke finder anvendelse, fordi fristen for dets gennemførelse i den nationale ret er den 21. juli 2004. Derimod finder Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (5) anvendelse, men for de konkrete vejprojekter, der vil blive udviklet.

Det ærede medlem gør i denne skriftlige forespørgsel opmærksom på, at ændringen af vejanlægsplanen vil medføre negative virkninger for forskellige naturtyper og arter af fællesskabsbetydning, som findes på Mallorca. Rådets direktiv 92/43/EØF af 21. maj 1992 om bevaring af naturtyper samt vilde dyr og planter (6) kunne i så fald finde anvendelse.

Kommissionen har henvendt sig til de spanske myndigheder for at anmode dem om deres bemærkninger vedrørende anvendelsen af ovennævnte direktiver i dette tilfælde og for at få fastslået, om planen kan få betydelige konsekvenser for en lokalitet af fællesskabsbetydning i forhold til målsætningerne i direktiv 92/43/EØF, idet proceduren i direktivets artikel 6 i så fald skal anvendes.

Under alle omstændigheder vil Kommissionen som traktaternes vogter træffe de nødvendige foranstaltninger til at sikre, at fællesskabsretten respekteres i det foreliggende tilfælde.

(1) EFT L 305 af 8.11.1997, s. 42.

(2) EUT C 78 E af 27.3.2004, s. 804.

(3) Se side 107.

(4) EFT L 197 af 21.7.2001.

(5) EFT L 175 af 5.7.1985.

(6) EFT L 206 af 22.7.1992.